recursal/SuperWikiNEXT-32B huggingface dataset:
**Sir Edwin Mellor Southern**, FRS (gebore 7 Junie 1938) is 'n Engelse molekulêre bioloog en Lasker-toekenningwenner, professor emeritus in Biochemie aan die Universiteit van Oxford en 'n genoot van Trinity College, Oxford. Hy is die bekendste vir sy uitvinding van die Southern-klad metode, wat hy in 1975 gepubliseer het en wat sedertdien 'n algemene laboratoriumproses geword het.

Vroeë lewe en opvoeding
-----------------------

Southern is in Burnley, Lancashire gebore en het by Burnley Grammar School skoolgegaan. Hy het 'n broer, John Southern, en 'n suster, Kay Monie. Hy het Chemie aan die Universiteit van Manchester gestudeer (BSc Hons. 1958). Hy het sy nagraadse studies by die Universiteit van Glasgow gedoen, waar hy sy PhD in 1962 verwerf het.

Loopbaan en Navorsing
---------------------

Southern is die stigter en voorsitter van Oxford Gene Technology. Hy is ook die stigter en voorsitter van die liefdadigheidsorganisasies The Kirkhouse Trust, wat daarop gemik is om onderwys en navorsing in die Natuurwetenskappe te bevorder, veral die biologiese en mediese wetenskappe, asook die Edina Trust, wat wetenskap in skole bevorder. Hierdie liefdadigheidsorganisasies word uit lisensiëringsinkomste van mikroarray-tegnologie befonds.

### Southern-klad

Die Southern-klad word vir DNS analise gebruik, en was 'n algemene metode vir die voorbereiding van genetiese vingerafdrukke en vaderskapstoetse voordat tegnieke ontwikkel is wat op mikrosatelliet-merkers berus. Die proses is ook dikwels gebruik om die aantal kopieë van 'n geen in die genoom te bepaal. Die konsepte van die Southern-klad was ook die grondslag vir die ontwikkeling van die moderne mikroarrayskyf, wat wye toepassing in molekulêre biologie vind. Die northern-klad, western-klad en eastern-klad, soortgelyke prosesse vir die analise van RNS, proteïne en post-transkripsionele modifikasies van proteïne, respektiewelik is woordspelings op Southern se naam.

### DNA mikroarray

Southern het Oxford Gene Technology (OGT) in 1995 gestig. Die maatskappy ontwikkel DNS mikroarray tegnologie, en het in 1999 sy patente suksesvol verdedig in 'n hofgeding teen Affymetrix.

Toekennings en eerbewyse
------------------------

Southern was in 1990 een van die wenners van die Gairdner Foundation International Award. In 1998 is hy met die Royal Medalje van die Royal Society van Londen bekroon. Hy is in 2003 die titel Knight Bachelor verleen vir sy werk in die ontwikkeling van DNS mikroarray tegnologie. In 2005 is hy saam met Alec Jeffreys van die Universiteit van Leicester bekroon met die gesogte Albert Lasker-toekenning vir kliniese mediese navorsing, vir hulle uitvinding van die Southern-klad. In 2005 het hy die Vereniging van Biomolekulêre hulpbronfasiliteite se toekenning vir uitstaande bydraes tot biomolekulêre tegnologie verower. Hy het in 1983 lid van die Royal Society geword.
Kleuters speel eenbeentjie.
**Eenbeentjie** (Engels: *Hopscotch*) is 'n speletjie wat deur kinders gespeel word. Die spel is veral gewild op speelgronde en kan alleen of deur 'n groep kinders gespeel word. Tydens die spel word 'n voorwerp op 'n genommerde patroon gegooi en deur die patroon gehop om dit weer op te tel.

Baan
----

'n Tipiese baan.
Eenbeentjie-uitleg in 'n binnehof by die ingang van kampus I van die Federale Sentrum vir Tegnologiese Onderwys van Minas Gerais, in Belo Horizonte, Brasilië.
Ter voorbereiding word 'n patroon op die grond uitgelê. Bordkryt kan gebruik word om dit op 'n sement- of teerblad te teken. Andersins kan dit sommer met 'n stok in die grond uitgekrap word. Die baan bestaan uit 'n aantal blokke waarin daar met een been op 'n slag in gehop word. Sommige blokke word in twee gedeel - een vir elke been. Die blokke word gewoonlik genommer. Op die verste end word daar gewoonlik 'n halfsirkel (ouma-se-maag) aangebring waarin die speler mag omdraai.

Reëls
-----

Vermy die blok met die voorwerp in.
Die spelreëls is as volg:

* Die speler mag net met een voet in elke blok land.
* Daar moet met beide voete in 'n dubbelblok geland word.
* As daar op 'n lyn getrap word, is jy uit en moet jy agter in die tou gaan wag.
* As jy jou balans verloor, is jy uit en moet jy agter in die tou gaan wag.
* As jy die voorwerp buite 'n blok of op 'n lyn gooi, is jy uit en moet jy agter in die tou gaan wag.
* Daar moet oor die blok met die voorwerp in gespring word.

Spel
----

Standbeeld van kinders wat eenbeentjie speel.
Om die spel te begin word 'n voorwerp, gewoonlik 'n klip of 'n boontjiesak, op die patroon gegooi. As jy, byvoorbeeld, die voorwerp in die tweede blok gooi, hop met een been op die eerste blok, spring oor die tweede na die derde tot op die einde. Op die laaste blok word daar omgedraai om die proses te herhaal. Op pad terug moet jy voor die blok met die voorwerp afbuk om dit op te tel (natuurlik op een been in 'n enkelblok, of beide in 'n dubbelblok).

Sien ook
--------

* Lys van kinderspeletjies
**Prinses Amelia** (*Amélia Maria de Fátima Josefa Antônia Miguela Gabriela Rafaela Gonzaga de Orléans e Bragança e Ligne*; 8 Junie 1989) is die tweede dogter van prins Antonio en prinses Christina. Die prinses is nie meer in die lyn van troonopvolging nie, aangesien sy haar regte om trou prysgegee het. Sy is die niggie van prins Bertrand en prins Luiz.

Amelia het afstand gedoen van haar dinastiese regte op haarself en haar toekomstige nageslag op 14 Julie 2014, na haar huwelik met Alexander James Spearman, wat dus steeds behou. die titel van Prinses van Orleans Braganza en die predikaat van Koninklike Hoogheid, en verloor slegs die titel van Prinses van Brasilië en haar plek in die opvolgingslyn, wat tot dan vyfde was.

Opvolging van die troon van Brasilië
------------------------------------

Prinses Amelia se oom aan vaderskant, Bertrand, is die huidige Hoof van die Keiserlike Huis van Brasilië en Titulêre Keiser van Brasilië, omdat sy enkellopend is, sy opvolger is prins Antonio, gevolg deur sy seun Rafael, en sy opvolger Amelia, sou vroeg kom. dan in die volgorde van troonopvolging.

Huwelik en nageslag
-------------------

Na 'n verlowing in Julie 2013  trou Amélie in die Kerk van Our Lady of Mount Carmel (Rio de Janeiro), op 16 Julie 2014, met Alexander James Spearman (gebore in Perth, Skotland, op 27 Julie 1984), van die Spearman House of Barons. 

Die egpaar het twee kinders :

* Prins Alexander (gebore in Madrid, Spanje, op 30 Augustus 2016).
* Prins Nicholas (gebore in Madrid, Spanje, op 20 Februarie 2018).

Titels
------

* 15 Maart 1984 – 16 Julie 2014: *Haar Koninklike Hoogheid* Prinses Amelia van Brasilië, Prinses van Orleans Braganza
* 16 Julie 2014 – *Haar Koninklike Hoogheid* Prinses Amelia van Orleans Braganza, Mev. Spearman

In 2014, ná die aankondiging van haar verlowing, het sy afstand gedoen van haar dinastiese regte en die titel van Prinses van Brasilië om met Alexander James Spearman te trou, uit 'n familie wat aan die Britse laer adel behoort.
|  |
| --- |
|  |
| ***Sterrenag oor die Rhône*** |
| **Vincent van Gogh**, 1888 |
| Olie op doek, 72,5 × 92 cm |
| Musée d'Orsay |

***Sterrenag oor die Rhône*** (September 1888) is een van Vincent van Gogh se nagskilderye van Arles.
Van Gogh se bekoring met die hemel en sterre was die inspirasie vir die meeste van sy beroemde skilderye, insluitend *Kafeeterras in die aand* en *Die Sterrenag*. Die tydperk in Arles was een van die produktiefstes in sy kort loopbaan. Sy skildery *Kafeeterras in die aand* het *Sterrenag oor die Rhône* met minder as 'n maand voorafgegaan. *Sterrenag* is in Junie 1889 geskilder.

Die uitdaging om snags te skilder het Van Gogh geboei. Die perspektief wat hy vir *Sterrenag oor die Rhône* gekies het, het hom toegelaat om die weerkaatsings van die gasverligte Arles oorkant die glinsterende water van die Rhônerivier vas te vang. Die hemel daarbo word verlig deur die Groot Beer-sterrebeeld. Op die voorgrond geniet twee minnaars die sagte naglig terwyl hulle aan die oewer van die rivier wandel.

Die uitbeelding van kleur was vir Van Gogh baie belangrik. In briewe aan sy broer, Theo van Gogh, het hy baiemaal voorwerpe in sy skilderye in terme van hulle kleur beskryf. Sy nagskilderye, insluitend *Sterrenag oor die Rhône*, wys hoe belangrik dit vir hom was om die skitterende kleure van die naghemel en die kunsmatige lig, wat nuut tot die tydperk was, vas te vang.
Gaston d'Orléans en Isabel, Prinses Imperial van Brasilië
**Prins Gaston, graaf van Eu** (Frans: *Louis Philippe Marie Ferdinand Gaston*; 28 April 1842 – 28 Augustus 1922) was getroud met prinses Isabel, dogter van Pedro II van Brasilië en erfgenaam van die Brasiliaanse troon.

Prins Gaston is gebore as Louis Philippe Marie Ferdinand Gaston van Orléans (Portugees: Luís Filipe Maria Fernando Gastão de Orleães) op 28 April 1842 in Neuilly-sur-Seine, 'n voorstad van Parys, by die Château de Neuilly. Gaston was 'n lid van die Franse koninklike familie en het tot die Huis van Orléans behoort, 'n kadettak van die Huis van Bourbon, wat op sy beurt aan die Capetian Dinasty behoort het. Hy was 'n eerste neef van beide die Britse monarg koningin Victoria en van haar man Albert, Prince Consort, deur sy ma, prinses Victoria van Sakse-Coburg en Gotha.

Na jare met probleme op die grens met Marokko wat veroorsaak is deur voortdurende aanvalle op Spaanse stede deur Marokkaanse seerowers, het Spanje oorlog teen Marokko verklaar. Die jong Gaston is as 'n ondergeskikte offisier gestuur om aan die Spaanse magte se kant aan die konflik deel te neem. Die Spaanse weermag het uit meer as 40 000 soldate bestaan, terwyl die Marokkaanse troepe sowat 140 000 man getel het. 

Gaston en Isabel het op hul wittebrood in Europa gereis toe Paraguayaanse magte die Brasiliaanse provinsies Mato Grosso en Rio Grande Do Sul binnegeval het. 

Op 15 November 1889 is die Republiek in Brasilië geproklameer. Die keiserlike familie is in ballingskap gedwing, eers in Portugal en later na Normandië, waar hulle hul by die Château d'Eu gevestig het.

Dit was eers in 1921 (reeds as wewenaar) dat die graaf van Eu uiteindelik sy voet terug in Brasilië kon sit. By hierdie geleentheid het hy die lyke van sy skoonouers gekry om in die Imperial Mausoleum van die katedraal van Petrópolis te begrawe. Die volgende jaar, op 28 Augustus 1922, het die graaf van Eu aan natuurlike oorsake ter see langs die kus van Brasilië gesterf, tydens 'n reis wat hom sou terugneem na Brasilië om die eerste eeufees van onafhanklikheid te vier.

|  |  |
| --- | --- |
| Normdata Edit this at Wikidata | 
* BNF: cb12484352t (data)
* GND: 106280368X
* ISNI: 0000 0000 8356 0222
* LCCN: n82017846
* SUDOC: 103157336
* VIAF: 9950204
* WorldCat Identities: lccn-n82017846

 |
Die sterrestelselswerm Abell 1689.
’n **Sterrestelselswerm** of **swerm sterrestelsels** is ’n groot groep sterrestelsels wat deur onder meer hul onderlinge swaartekrag bymekaar gehou word. ’n Swerm kan uit tientalle tot duisende sterrestelsels bestaan. In die Abell-katalogus is 4 073 sterrestelselswerms opgeneem.

Sterrestelselgroepe
-------------------

Swerms met minder as 50 sterrestelsels word eerder groepe sterrestelsels genoem en nie swerms nie. Daar is egter nie ’n spesifieke skeidslyn tussen die twee terme nie. Ons Melkweg is deel van ’n groep sterrestelsels, die Lokale Groep. Dit bevat naas die Melkweg die Andromeda-sterrestelsel en sowat 40 ander, kleiner sterrestelsels. ’n Nabygeleë swerm wat groter is, is die Virgo-sterrestelselswerm.

Donker materie
--------------

Visuele waarneming maak dit moontlik om ’n swerm sterrestelsels te omskryf as "’n versameling stelsels waarvan die swaartekrag mekaar beïnvloed". Nogtans is die snelheid van die individuele sterrestelsels te groot dat hulle op so ’n manier gebind kan word. Dit impliseer dat daar óf nog ’n onsigbare massa aanwesig moet wees óf ’n ander aantrekkende krag bestaan naas swaartekrag. Met behulp van X-straalmeting is vasgestel daar is wel ’n groot hoeveelheid gas tussen die sterrestelsels aanwesig. Dit is baie warm, tussen 107 K en 108 K, en die massa daarvan oortref dié van die sterrestelsels.

Selfs hierdie massa is egter nie genoeg om die swerm bymekaar te hou nie. Die onsigbare materie wat daarvoor verantwoordelik is, word donker materie genoem, en omdat dit nie regstreeks waarneembaar is nie, weet niemand waaruit dit bestaan nie. ’n Tipiese sterrestelselswerm bevat slegs 5% sigbare materie, 10% gas (wat X-strale uitstuur) en die res is donker materie.

’n Gemiddelde sterrestelselswerm het die volgende eienskappe:

* Dit bestaan uit 50 tot 1 000 stelsels, gas wat X-strale uitstuur en groot hoeveelhede donker materie
* Dié drie komponente is gelyk verdeel oor die hele swerm
* Dit bevat ’n totale massa gelyk aan 1014 tot 1015 sonmassas
* Dit het ’n deursnee van tussen 2 en 10 miljoen parsek
* Die snelhede van die stelsels is tussen 800 en 1 000 km/s

Bekende swerms naby die Aarde is die Virgo-, die Hercules- en die Coma-sterrestelselswerm. In die omgewing van die Norma-sterrestelselswerm is ’n enorme swerm met so ’n groot invloed dat die lokale uitdying van die ruimte (Hubble-konstante) daardeur geraak word. Dit word die Groot Aantrekker genoem.

Sien ook
--------

* Superswerms
Die **Makpou** (*Pavo cristatus*) is 'n voël wat wild geword het en word grotendeels op Robbeneiland gevind en ook in sommige voorstedelike gebiede en by plaasopstalle. Die voël is 90 – 120 cm groot (220 cm insluitende sleep) en weeg 2,8 - 6 kg. Dit is alombekend weens hul aanskoulike hofmaakritueel.

'n Poumannetjie se sleep bestaan uit sy stert se kleurryke, boonste dekvere, en dié word jaarliks verveer. Meeste verlengde dekvere is met 'n oogkol (*ocellus*) gemerk, wat mees opvallend vertoon word wanneer hy pronk. Daar is sowat 165-170 hiervan, waaronder tipies sowat 139 groteres en 30 kleineres. Benewens die oogkol-dekvere is daar ook T-vere wat 'n visstertpatroon aan die buiterand van die sleep vorm. Weens 'n keratienlagie van wisselende dikte op die veerbaardjies word verskillende kleure op die dekvere voortgebring. Die keratien veroorsaak 'n optiese effek bekend as dunfilm-interferensie. Die aanskoulike dekvere word ondersteun deur die 20 vaal en baie korter stertvere. Dié krom stertvere is toegerus met sterk skagte, waardeur die stertgeratel ook aangedryf word.

Die pronkgedrag word gekenmerk deur 'n veergeratel wat vibrasies voortplant en kleurpatrone laat skitter. Soortgelyke meganiese kommunikasie word onder verskillende omstandighede ook by die wyfie opgemerk, wanneer haar korter dekvere teen 'n soortgelyke frekwensie geratel word. Met sy rugkant na die wyfie gekeer, begin die mannetjie pronk deur eers sy rooibruin vlerke te laat sak en teen sowat 5.4 Hz te ratel. Dan keer hy na die wyfie en op nabye afstand (1 tot 1,5 m) word die sleep oopgesprei en geratel. Die frekwensie van hierdie hoorbare vibrasie is sowat 25-28 Hz (gemiddeld 25.6 Hz) en veroorsaak boonop 'n skittering van die stert se iriserende kleure. Die veergeratel is noodsaaklik vir paringsukses, en eksperimente het aangetoon dat die vlerk- en stertgeratel die hen se blik vasvang. Benewens word vermoed dat 'n pou se kroonvere optree as vibrotaktiele sensore wat meganiese stimuli tydens sosiale gedrag kan registreer. Filopluime van die kroonvere kan moontlik dien as meganosensore wat gevoelig is vir lugvibrasies.

In Engels staan die voël bekend as die *Common peafowl*.

Fotogalery
----------

* 'n Wyfie met drie jonger makpoue.'n Wyfie met drie jonger makpoue.
* Mannetjie wat 'n wyfie die hof maak.Mannetjie wat 'n wyfie die hof maak.
* Kop en nek van 'n mannetjie.Kop en nek van 'n mannetjie.
* Museummonster van 'n makpou se eier.Museummonster van 'n makpou se eier.
* In die Herberstein-dieretuin in Oostenryk.In die Herberstein-dieretuin in Oostenryk.

Sien ook
--------

|  |  |
| --- | --- |
|  | Wikimedia Commons bevat media in verband met ***Pavo cristatus***. |

WikispeciesWikispecies
Wikispecies het meer inligting oor: **Pavo cristatus**

* Alfabetiese lys van Suid-Afrikaanse voëls
* Lys van Suid-Afrikaanse voëls (gegroepeer)
* Lys van Suider-Afrikaanse voëls volgens wetenskaplike name

Bron
----

* *Sasol Voëls van Suider-Afrika.* Struik Nature. Vierde Uitgawe 2011. ISBN 978-1-77007-926-7
Kenteken van die Makkabiese Spele
Lande wat al aan Makkabiese Spele deelgeneem het:
   Lande wat aan die mees onlangse Makkabiese Spele deelgeneem het

   Vorige deelnemers

Die **Makkabiese Spele** is op twee na die grootste internasionale sportfees in die wêreld.

Doel
----

Hierdie spele vind altyd in Israel plaas in die jaar na die Olimpiese Somerspele, dus ook elke vierde jaar. Deelname is beperk tot lede van die wêreldwye Joodse gemeenskap en alle inwoners van Israel. Die doel daarmee is om die Jode se bande met die land Israel te versterk.

Sportsoorte
-----------

Alle sportsoorte waarin meegeding word by die Olimpiese Spele vind ook hier plaas. Maar die groot verskil is dat hierdie spele ook oopstaan vir mededinging in allerlei kleiner, onbekender en moderne sportsoorte soos oriëntasieloop, Lacrosse, futsal, 3x3-basketbal, skaak, judo, karate, skerm, tafeltennis, stoei, vlugbal, dans, rugby, yshokkie, muurbal, perdesport, en selfs die kaartspel duplikaatbrug. Die opening- en afsluitingseremonies is uitstalvensters vir die Joodse kultuur in Israel. Dit word gekenmerk deur musiek, sang, dans en teatervoorstellings.

Suid-Afrika
-----------

Tussen 1935 en 1973 het Suid-Afrika 114 goue medaljes verower. In 1961 het die gimnas Edna Fisher drie goue medaljes ingepalm en by die volgende fees in 1965 wen die atleet Lorraine Lotzoff ook drie goues. 'n Kontingent van 295 lede het die land by die 20ste Makkabiese Spele verteenwoordig deur aan 18 sportsoorte deel te neem. Hierdie sportsoorte was tennis, muurbal, rugby, rolbal, netbal, futsal, sokker, fietsry, driekamp, swem, damesvoetbal, waterpolo, gholf, atletiek, tafeltennis en maraton. Die span wen 19 goue, 11 silwer en 6 brons medaljes. Die 21ste Makkabiese Spele vind waarskynlik van 12 tot 26 Julie 2022 plaas, nadat dit weens die wêreldwye Covid-19-pandemie uitgestel moes word.

Geskiedenis
-----------

Die eerste spele was in 1932 en het aanvanklik eenmaal in die drie jaar plaasgevind. Vanaf 1957 vind dit elke vierde jaar plaas en Suid-Afrika neem sedert 1935 gereeld deel.

Etimologie
----------

Die naam van die sportfees herdenk die Joodse held Judas Maccabeus wat in 168 v.C. 'n Siriese invalsmag verslaan het. Sy boodskap dat fiksheid en karaktervastheid belangrik is vir die voortbestaan van die Joodse volk, is die grondslag vir die sportfees.

Bibliografie
------------

|  |  |
| --- | --- |
|  | Wikimedia Commons bevat media in verband met ***Makkabiese Spele***. |

* maccabi.co.za
* www.maccabi.org

|  |  |
| --- | --- |
| Normdata Edit this at Wikidata | 
* LCCN: n96013456
* NLA: 58897963
* NLI: 000088041
* VIAF: 151814308
* WorldCat Identities (via VIAF): 151814308

 |
Bakkie met 'n klompie lang moerbeie
Ryp moerbeie (swart) en groen (onryp), geoes in Valencia (Spanje), 30 Mei 2019.
***Morus***, 'n genus van blomplante in die Moraceae familie, bestaan uit 10–16 bladwisselende bome wat algemeen bekend is as **moerbeie**, groei wild en onder verbouing in baie gematigde wêreldstreke.

Moerbeibome groei vinnig as hulle jonk is, maar word gou stadig-groeiend, en groei selde meer as 10–15 m hoog.

Die moerbei is nie inheems aan Suid-Afrika nie en die bome wat hier aangetref word, is almal aangeplant. Die boom kom oorspronklik uit die Ooste en aard besonder goed in China en Japan. Die twee moerbeispesies wat in Suid-Afrika voorkom (*Morus nigra* en *Morus alba*), kom uit Europa, waarheen dit oorspronklik uit China gebring is. In die Ooste kom nog 'n belangrike spesie voor, tewete *Morus multicaulis*, Perr. Hierdie boom se blare dien as hoofvoedselbron vir die Oosterse sywurmbedryf.

*Morus nigra* staan bekend as die swartmoerbei en word sedert die vroegste tye vir sy vrugte en blare in Suid-Europa aangeplant. Hoewel *Morus alba* as die witmoerbei bekend staan, dra sekere variëteite ook donkerrooi en swart vrugte. Dit het sedert die 16de eeu die swartmoerbei as sywurmvoedselplant vervang. Die moerbei het groot, getande blare.

Die blomme word gewoonlik tweehuisig gedra (die vroulike blomme word op een boom en die manlike blomme op 'n ander gedra), maar eenhuisige bome is algemeen bekend en selfs bome met tweeslagtige blomme het al voorgekom. Die moerbei plant maklik deur middel van steggies voort, maar kan net so maklik van saad gekweek word.

Die moerbeivrug is 'n saamgestelde vrug, met ander woorde dit bestaan uit 'n sentrale as waarop 'n hele aantal vlesige vruggies, elk van 'n afsonderlike blommetjie afkomstig, styf teenmekaar sit. Dit ontwikkel dus uit 'n volledige bloeiwyse. Moerbeie as 'n vars vrug is heerlik, veral witmoerbeie (*Morus alba)* in vrugteslaai, maar dit kan ook tot konfyt verwerk word. In Suid-Afrika is moerbei-aanplantings beperk tot enkele bome in huistuine.

In Europa en die Ooste word dit egter op groot skaal vir die sybedryf verbou. Die sywurm is inheems aan China en om hierdie rede het die sybedryf sy oorsprong hier gehad. Dit het saam met die moerbei na Europa versprei. Daar bestaan geen georganiseerde sybedryf in Suid-Afrika of Amerika nie.

Bronne
------

* KENNIS, 1980, ISBN 0798108266, volume 646, 647
**LGBT-regte in  
 Suid-Afrika**

---


---

**Regte**

Burgerlike verbintenis • Selfdegeslaghuwelik

---

**Bekende persone**

Zoliswa Nkonyana • Simon Nkoli • Edwin Cameron • Pieter-Dirk Uys • Charl van den Berg • Zackie Achmat

---

**Kultuur**

Gayle • IsiNgqumo

---

**Gebeure**

Kaapstad Pride • Durban Pride • Johannesburg Pride • Soweto Pride

---

**Media**

Wrapped • Behind the Mask

---

**Ander**

Korrektiewe verkragting

 

**Edwin Cameron** (gebore 15 Februarie 1953 in Pretoria) is 'n oudregter van die Konstitusionele Hof van Suid-Afrika. Hy is bekend vir sy aktivisme vir die beskerming van mense met MIV/vigs en die regte van LGBT-mense. Nelson Mandela het hom as "een van die helde van die nuwe Suid-Afrika" beskryf.

Vroeë jare
----------

Cameron is in Pretoria gebore. Sy pa is na 'n motorongeluk in hegtenis geneem en sy moeder het nie genoeg geld gehad om hom op te voed nie. Daarom het hy sy kinderjare as 'n weeskind in Queenstown deurgebring. Toe Cameron nege was, is sy ouer suster oorlede.

Publikasies
-----------

* *Witness to AIDS*, Tafelberg, Cape Town: 2005.
* *Justice: A Personal Account*, Tafelberg, Cape Town: 2014.
**Rochester** [ˈrɒtʃɪstər] is 'n nedersetting in die seremoniële graafskap Kent in die suidooste van Engeland wat administratief onder die unitêre owerheid Medway val. Tussen 1211 en 1998 het Rochester as *City of Rochester* stadstatus gehad. Om administratiewe en ander redes is besluit om hierdie status nie te bewaar nie. Rochester is aan die River Medway geleë, sowat 50 km suidoos van Londen. Eeue lank was die Britse Vloot se skeepswerf op die Medway die basis vir Rochester se ekonomie - net soos dié van Chatham en Gillingham. Die werf se sluiting in 1984 het 'n leemte in die gebied se ekonomiese lewe gelaat.

Rochester se geskiedenis strek ver terug in die verlede. Die huidige nedersetting het sy oorsprong in 'n klein Saksiese dorpie. Sy Normandiese katedraal van 1077 (die huidige gebou dateer uit die 12de en 13de eeu), as kerk gestig in 604, is op een na die oudste in Engeland, net soos die diosees waarvoor dit as geestelike middelpunt dien. Die Normandiese kasteel van Rochester is op die hoogste punt van die historiese Romeinse stadsmuur opgerig om die laaste drif van die Medwayrivier voor sy monding te beskerm en bied vanuit sy toring, wat onder die hoogstes in Engeland gereken word, uitsigte oor die omgewing.

|  |
| --- |
| "Ah! fine place - glorious pile - frowning walls - tottering arches - dark nooks - crumbling staircases - Old Cathedral too." |
| Mr Jingle se beskrywing van Rochester in Charles Dickens se *The Pickwick Papers* |

Die historiese boukuns en besonderse atmosfeer van Rochester en sy omgewing was 'n inspirasie vir een van die invloedrykste skrywers in Victoriaanse Engeland, Charles Dickens (1812–1870). Dickens het in Chatham, 'n naburige nedersetting, van sy kinderjare deurgebring (sy familie het hulle daar gevestig toe hy vyf jaar oud was) en lang staptoere met sy vader onderneem. Later het hy 'n landelike woning in Higham naby Rochester bewoon - met 'n chalet in die Switserse styl waar baie van sy romans ontstaan het. Die skrywer het só onder Rochester se indruk gestaan dat dit in sy literêre werke 'n belangriker plek inneem as Londen. Baie van Rochester se argitektoniese besienswaardighede word in sy romans beskryf, waaronder die Elisabethaanse *Restoration House* van 1587 (die woning van Estella en Miss Havisham in *Great Expectations*), *The Six Poor Travellers' House* (ook bekend as *Watts Charity*, 'n gashuis wat vanaf die 1580's tot in die tyd van die Tweede Wêreldoorlog verblyf gebied het vir arm reisigers, onsterflik gemaak in een van Dickens se kersverhale), *Eastgate House* en *Guildhall Museum* wat aan die plaaslike geskiedenis gewy is.
3C58, soos afgeneem deur die Chandra-X-straalsterrewag.
’n **Kwarkster** is ’n hipotetiese ster wat uit kwarke bestaan wat almal aan mekaar gebonde is en ’n groot hadron vorm. Dié sterre het ’n massa wat die Oppenheimer-Volkofflimiet van ongeveer 3-5 sonmassas oorskry. Hierdeur is die teendruk wat deur die Uitsluitingsbeginsel van Pauli veroorsaak word, onvoldoende en kan die neutrone nie meer afsonderlik bestaan nie. Die materie waaruit die kwarkster bestaan, is ontaarde materie. Deur die uiters hoë ontsnappingsnelheid neem die ligsnelheid van die fotone om ’n kwarkster sterk af. ’n Kwarkster is nes ’n neutronster die eindstadium van ’n supernova. Die supernova van ’n ster eindig as ’n kwarkster as die massa van die ster se kern tussen 3 en 5 maal dié van die Son is. Die supernova van ’n ster met ’n kern swaarder as 5 sonmassas sal eindig as ’n swartkolk.

Die digtheid van hierdie sterre is iewers tussen dié van ’n neutronster en ’n swartkolk. Daar is ’n beperkte aantal voorwerpe in die heelal ontdek wat moontlik ’n kwarkster is. In 2002 het die Chandra-X-straalsterrewag die voorwerp RX J1856.5-3754 ontdek wat sowat 450 ligjare van die Aarde af is. Dit het ’n temperatuur van 700 000 K en ’n deursnee van 10 km. Dit is te klein om ’n neutronster te wees en kan nie uit neutrone of protone bestaan nie. Nog ’n kandidaat is die voorwerp 3C58, wat vroeër geglo is ’n neutronster was; dit het ontstaan uit ’n supernova van 1181.
Anadoluhisarı aan die Bosporus.
Die **Anadoluhisarı**, **Kasteel van Anatolië** of **Fort van Asië** is ’n fort in Istanboel, Turkye, aan die Asiatiese kant van die Bosporus. Dit is tussen 1393 en 1394 deur die Ottomaanse sultan Bajezid I laat bou tydens die beleg van Konstantinopel om te keer dat hulp die stad bereik.

Beskrywing
----------

Die fort is aan die nouste deel van die Bosporus geleë, regoor Rumelihisarı, nog ’n fort wat tussen 1451 en 1452 deur sultan Mehmet II laat bou is voordat hy Konstantinopel verower het.

Anadoluhisarı het ’n 25 meter hoë toring binne die mure van ’n ongelyke pentagoon met vyf torings op die hoeke. Dit is die oudste Turkse gebou in Istanboel. Ná die val van Konstantinopel was dit ’n militêre tronk.

Vandag
------

Die fort is van 1991 tot 1993 gerestoureer. Vandag skep dit ’n mooi prentjie met die ou houthuise in die omgewing. Dit is ’n museum, maar is nie oop vir die publiek nie. Die Fatih Sultan Mehmet-brug oor die Bosporus is net noord daarvan.

Sien ook
--------

* Rumelihisarı
* Bosporus
**Anajo** (IFA: [aˈnaːjo]) is 'n popgroep vanuit Augsburg in die vrystaat Beiere, Duitsland. Die lede is Oliver Gottwald op kitaar en stem, Michael Schmidt op baskitaar en Ingolf Nössner op die trommestel. Die groepsnaam het toevallig aan hulle gekom: die groep het 'n Italiaans-Duitse rolprent *Banana Joe* gekyk, maar aangesien die televisie stukkend was, was *ana Jo* die enigste leesbare gedeelte van die titel.

In 2004 het die groep hul debuutalbum *Nah Bei Mir* (Afrikaans: *Naby my*) op die Duitse plateëtiket Tapete Records vrygestel. Voordat hulle 'n platekontrak met Tapete onderteken het, het hulle 'n enkelspeler, "Ich Hol' Dich Hier Raus" (Afrikaans: *Ek haal jou hieruit*), vrygestel wat op die klingel van 'n Duitse televisieprogram, *Ein Fall für Zwei*, gebaseer was.

Die groep se tweede ateljeealbum, *Hallo, wer kennt hier eigentlich wen?* (Afrikaans: *Hallo, wie ken hier eintlik wie?*), is op 9 Februarie 2007 deur Tapete Records vrygestel. In aanloop tot die vrystelling het hulle 'n EP, *Spätsommersonne* (Afrikaans: *Laatsomerson*) vrygestel wat drie nuwe bane en twee regstreekse opnames bevat het. Die eerste enkelsnit van die nuwe album was "Wenn Du Nur Wüsstest" (Afrikaans: *As jy net geweet het*) wat saam met die sangeres Suzie Kerstgens van die Duitse groep Klee opgeneem is.

Die snit "Wenn Du Nur Wüsstest" is vir die Bundesvision-kompetisie ingeskryf om die staat Beiere te verteenwoordig, waar dit in die negende plek geëindig het.

Van Februarie 2007 tot Mei 2007 het Anajo 'n musiektoer met hul nuwe album deur Duits-Europa onderneem. Hulle het op vyftig konserte in Duitsland, Oostenryk en Switserland opgetree.

Op die 20ste September 2007 is Anajo deur die Beierse regering die *Bayrische Musiklöwe*-toekenning (Afrikaans: *Beierse Musiekleeu*) toegeken in die kategorie vir beste Beierse indiegenre groep.

Diskografie
-----------

### Albums

* *Nah bei mir* (Oktober 2004, Tapete Records/Indigo)
* *Hallo, wer kennt hier eigentlich wen?* (Februarie 2007, Tapete Records/Indigo)
* *Anajo und das Poporchester* (November 2009, Tapete Records/Indigo)
* *Drei* (Februarie 2011, Tapete Records/Indigo)

### Enkelspelers/EP's

* *Ich hol Dich hier raus* (Mei 2004, CD-enkelspeler, Tapete/Indigo)
* *Monika Tanzband* (April 2005, CD-enkelspeler, Tapete/Indigo)
* *Spätsommersonne* (September 2006, EP, Tapete Records)
* *Wenn du nur wüsstest* (Januarie 2007, CD-enkelspeler, Tapete/Indigo)
* *Hotelboy* (Desember 2007, CD-enkelspeler, Tapete/Indigo)

### Ander

* *Pop und die Welt* (1999, Demo)
* *Geboren für die Stadt* (2000, Demo)
* *Tanz Tanz Band* (2002, Demo)
* *Vorhang auf* (2003, Demo)
**Kwassa kwassa** is 'n dans, geskep deur 'n werktuigkundige in Kinshasa van die Demokratiese Republiek van die Kongo in die 1980's. Die beweging begin deur die heupe heen en weer te beweeg, waar die hande dan dieselfde beweging as die heupe volg. Dit was baie gewild in Afrika.

Die dans was gewild gemaak deur soukous musiek videos, sowel as die video's van Kanda Bongo Man, Pepe Kalle, Viva La Musica, en ander Kongolese musikante. Vir die eerste keer in die Kongo het al die groepe aan hierdie dans deelgeneem, wat nie baie gebeur het nie omdat elke groep gewoonlik verkies het om sy eie unieke dans te hê.

Etimologie
----------

Die woorde *kwassa kwassa* is moontlik afkomstig van die Franse *quoi ça?*  ("wat [is] dit?").

Oorsprong
---------

In die 1980's het Kanda Bongo Man, 'n Parys-gebaseerde kunstenaar, kort uittreksels van soukous liedjies gebruik wat geskik was vir die dansvloer en alom bekend geraak het as kwassa kwassa, nadat die dansbewegings deur baie aangeneem is en ook deur ander kunstenaars gedoen is in hul musiekvideo's. Kunstenaars soos Diblo Dibala, Jeannot Bel Musumbu, Mblilia Bel, Yondo Sister, Tinderwet, Loketo, Rigo Star, Madilu System, Soukous Stars, Pepe Kalle en Koffi Olomide het ook spoedig hierdie roete van dans begin volg. Binnekort het Parys 'n tuiste geword vir Afrika en Karibiese markte. 

  

'n Stadiger weergawe van hierdie genre is geskep en gewild gemaak deur Koffi Olomide en sy groep Quartier Latin. Hul liedjies word baie afgelaai regdeur Afrika in lande soos Botswana, Zambië, Zimbabwe, Suid-Afrika, Senegal en ander. Metavo is ook baie gewild in Suid-Afrika.

Hierdie soort van ritme is waarna verwys word in die 2008-lied "Cape Cod Kwassa Kwassa" deur die Amerikaanse indie rock groep Vampire Weekend.
Mev. Breggie en ds. Naas du Plessis, predikantpaar van 1977 tot 1983, toe hy oorlede is in die amp.
Die **Gereformeerde kerk Randburg-Oos** was ’n kortstondige gemeente van die Gereformeerde Kerke in Suid-Afrika wat in 1976 van Randburg afgestig het, maar op 13 April 2003 ontbind het om weer deel van die moedergemeente te word. Dit was nadat Johannesburg-Melville aan die einde van die vorige jaar by Randburg-Oos ingelyf is.

Die gemeente is in Mei 1976 afgestig, maar die band tussen moeder en dogter het altyd heg gebly, want in die hele 27 jaar lange bestaan van Randburg-Oos het dié gemeente altyd gebruik gemaak van Randburg se kerkgebou op die hoek van Main- en Hilltopstraat, Bordeaux. Die gemeentes se bedieningsgebied was groot en het met die afstigting van Randburg-Oos snelontwikkelende stadsgebiede soos Sandton, Blairgowrie, Ferndale en Witkoppen ingesluit. 

Die twee gemeentes het in Januarie 1997 hul gesamentlike eiendom verkoop en tydelik in ’n skoolgebou bymekaargekom. In Augustus daardie jaar het hulle saam die nuwe gemeentesentrum in Derdeweg, Northwold, betrek. Vyf jaar voor die gemeentes een geword het, het Randburg-Oos 322 belydende lidmate en 63 dooplidmate gehad en Randburg onderskeidelik 496 en 140, oftewel gesamentlik 818 en 203. Einde 2014 het die belydende lidmate 1 408 getel en die dooplidmate 610, in die geval van die belydende lidmate twee en ’n half keer meer as die naasgrootste gemeente in die Klassis Groter Johannesburg, Linden.

Predikante
----------

1. Du Plessis, Willem Jacobus Ignatius Michael, 1977 – 15 Augustus 1983 (oorlede in die amp)
2. De Klerk, Barend Jacobus, 1984 – 1987
3. Venter, dr. Andries Gerhardus Schutte, 1987 – 29 April 2001
4. Van 't Zand, Jan Douwe, 1992 – 1999
5. Hattingh, Christiaan, 2001 – 2003, waarna Randburg tot sy aftrede in 2007

Bronne
------

* (af)  Harris, C.T. Noëth, J.G. Sarkady, N.G. Schutte, F.M. en Van Tonder, J.M. 2010. *Van seringboom tot kerkgebou: die argitektoniese erfenis van die Gereformeerde Kerke*. Potchefstroom: Administratiewe Buro.
* (af)  Van der Walt, dr. S.J. (voorsitter: deputate almanak). 1997. *Die Almanak van die Gereformeerde Kerke in Suid-Afrika vir die jaar 1998*. Potchefstroom: Administratiewe Buro.
* (af)  Venter, ds. A.A. 1957. *Almanak van die Gereformeerde Kerk in Suid-Afrika vir die jaar 1958*. Potchefstroom: Administratiewe Buro.
* (af)  Vogel, Willem (red.). 2014. *Die Almanak van die Gereformeerde Kerke in Suid-Afrika vir die jaar 2015*. Potchefstroom: Administratiewe Buro.
Prinses Beatrice van York, 2018
**Prinses Beatrice** (Beatrice Elizabeth Mary; gebore 8 Augustus 1988) is 'n lid van die Britse koninklike familie. Sy is die oudste dogter van prins Andrew, Hertog van York, en Sarah, Hertogin van York. Met haar geboorte was sy die vyfde aanspraakmaker op die Britse troon, maar sy is nou negende. Sy het 'n jonger suster, Eugenie.

Beatrice is in die Portland-hospitaal in Londen gebore. Sy het by St George's School, Ascot, skoolgegaan voordat sy aan Goldsmiths College gestudeer het en 'n baccalaureusgraad in geskiedenis behaal het. Sy was 'n kort tydjie by buitelandse sake en *Sony Pictures* werksaam voordat sy by die sagtewaremaatskappy *Afiniti* as visepresident van strategiese vennootskappe aangesluit het. Beatrice werk ook privaat saam met 'n aantal liefdadigheidsorganisasies, insluitend die "Teenage Cancer Trust" en "Outward Bound".

Haar ouers is op goeie terme geskei toe sy sewe jaar oud was. Die hertog en hertogin van York het ingestem tot gesamentlike toesig oor hul twee kinders. Beatrice en haar suster het gereeld saam met een of albei hul ouers na die buiteland gereis. 

Beatrice is in 2020 met Edoardo Mapelli Mozzi, 'n eiendomsontwikkelaar, getroud. Hul eerste dogter, Sienna Elizabeth, is op 18 September 2021 gebore.
Die term **matriargie** verwys na 'n familie, nasie of bevolkingsgroep wat deur vroue gelei word. In sommige gevalle lei die matriarg die volk op geestelike of morele vlak, terwyl die politieke gebied deur mans oorheers word. Koningin Elizabeth word deur sommige ook as 'n matriarg beskou, alhoewel sy ook 'n monarg is.

"Matriargie" beteken letterlik "die heerskap van die moeder" en is saamgestel uit die Latynse *mater* ("moeder") en die Griekse *archein* ("heers, reël") of *archē* ("opperste-, eerste-", "staan boaan". Dit is na analogie van patriargie, wat 'n baie ouer term is.

Matriargale samelewings
-----------------------

In matriargale samelewings woon vroue in die volk apart van die mans. Die vroue kies hulle mans uit die volk en wie die pa's van hul kinders moet wees. Familielyne word deur die vroue se lyn gevolg en nie deur die mans s'n nie. Vroue erf deur 'n familielyn van mekaar, in teenstelling met mans wat tradisioneel hierdie rol vervul.

Die Minangkabau in Wes-Sumatra, Indonesië, is 'n volk van 4 miljoen mense wat deur 'n matriarg beheer word, die grootste ter wêreld.

Daar is ses hoofgroepe in die wêreld wat tans so bestuur word:

* Mosuo
* Minangkabau
* Akan
* Bribri
* Garo
* Nagovisi

In die natuur is diere soos olifante, bye en miere ook afhanklik van die leiding van matriarge.

Sien ook
--------

* Patriargie
**Prinses Eleonora** (*Eleonora Maria Josefa Rosa Philippa Michaela Gabriela Rafaela Gonzaga de Orleans e Bragança de Ligne*; 20 Mei 1953) is 'n Prinses van Brasilië, lid van die Huis van Orléans-Braganza, wat deur haar huwelik, in 1981, Prinses van Ligne geword het.

Biografie
---------

### Familie

Eleonora is in Jacarezinho (Paraná) gebore in 1953, die tweede dogter en die agtste van die twaalf kinders van Pedro Henrique, Prins van Grão-Pará, destyds Prins Imperiaal van Brasilië (1909-1981) en prinses Maria Elizabeth (1914-2011).

Deur haar vader stam sy af van keiser Pedro II van Brasilië (1825-1891), terwyl sy deur haar moeder 'n agterkleindogter is van koning Ludwig III van Beiere (1845-1921). Haar ouer broer, Prins Luiz (1938-2022),) en daarna haar broer prins Bertrand (gebore in 1941), was agtereenvolgens die troonopvolgers van Brasilië.

### Huwelik en nageslag

Prinses Eleonora trou in die Nossa Senhora da Gloria-du-Outeiro-kerk in Rio de Janeiro, op10 Maart 1981 met Michel de Ligne, 14de Prins van Ligne, Prins van Amblise, Prins van Épinoy en Groothertog van Spanje, Hoof van die Huis van Ligne sedert 2005, gebore in die Château de Beloeil, België, op 26 Mei 1951, oudste seun en eerste van die sewe kinders van Antoine de Ligne, 13de Prins van Ligne (1925-2005), en Prinses Alix van Luxemburg (1929-2019) .

Die egpaar het twee kinders :

* Prinses Alice de Ligne (gebore in Brussel, op Julie 1984), sy trou in 2016 met graaf Guillaume de Dampierre (gebore in 1985) en het twee kinders: Olympia de Dampierre (2017) en Guy de Dampierre (2020);
* Prins Henri Antonio de Ligne (gebore in Brussel, op 11 Maart 1989), 'n prokureur.

### Studie

Prinses Eleonora het 'n graad in geskiedenis aan die Katolieke Universiteit van Rio de Janeiro verwerf

Koninklike Titels
-----------------

* 20 Mei 1953 *-*10 Maart 1981: Haar Koninklike Hoogheid Prinses Eleonora van Orléans-Braganza ;
* 10 Maart 1981 *-*21 Augustus 2005: Haar Koninklike Hoogheid Prinses Eleonora de Ligne, Prinses van Orléans-Braganza ;
* Sedert 21 Augustus 2005: Haar Koninklike Hoogheid die Prinses van Ligne.

Eerbewys
--------

* ordre royal de Sainte-Isabelle de Portugal Noble Dame of the Royal Order of Saint Isabel of Portugal (2012).
***Matieland!*** is in 1955 in swart en wit verfilm as 'n Afrikaanse romantiese komedie met 'n rugbytema. Die verhaal speel af op die universiteitsdorp Stellenbosch en die titel verwys na die bynaam vir die plaaslike universiteit. Pierre de Wet was die vervaardiger sowel as die regisseur. Die draaiboek is gegrond op 'n verhaal deur Jan Perold.

Storie
------

'n Jong man ("Andries Viviers"), afkomstig van 'n plattelandse plaas, gaan na die Universiteit Stellenbosch waar hy sy rugbyvaardighede toon en verlief raak op die dogter ("Vickie") van sy chemieprofessor ("Pottie"). Professor Pottie hou nie van Andries se pa nie, wat destyds die hart van 'n meisie verower het waarop Pottie self verlief was. Die meisie het later Andries se ma geword. Pottie verhoed dat Andries gekies word vir die jaarlikse intervarsity-rugbywedstryd tussen Maties en Ikeys (die bynaam van die Universiteit van Kaapstad). Vickie oortuig Pottie om sy knoeiwerk ongedaan te maak, en Andries en sy mededinger om Vickie se liefde moet hulle verskille op die rugbyveld oplos om hulle span te help wen. Na die wedstryd herhaal Andries sy pa se liefdesverhaal en stap weg met Vickie. Verlooptyd: 73 minute.

Die rolprent is in en om Stellenbosch en die universiteit geskiet. Geboue wat in die rolprent verskyn en wat vandag nog bestaan, sluit die Nederduits Gereformeerde Studentekerk, die huidige poskantoor, die huidige wetsfakulteitgebou, en Wilgenhof-koshuis in.

Etlike tonele speel af in Wilgenhof-koshuis, waar Andries loseer. Die gebou het in 2010 (hierbo) nog baie dieselfde gelyk as toe dit in 1955 verfilm is.
Danie Craven, afrigter van die nasionale rugbyspan (1949-52) en president van die Suid-Afrikaanse Rugbyraad (1956-93), verskyn kortliks as die afrigter van Stellenbosch se rugbyspan, 'n posisie wat hy in die werklike lewe beklee het.

Die rolprent is vervaardig deur Afrikaanse Rolprentproduksies, Killarney (deel van Killarney Film Studios), wat ook verskeie ander Afrikaanse rolprente vervaardig het, soos die swart-en-wit films *Altyd in my drome* (1952), *Inspan* (1953), *Hans-die-Skipper* (1953), '*n Plan is 'n boerdery* (1954), en *Die ruiter in die nag* (1963). Killarney se Engelse rolprente sluit in *African Gold* (1965); *The Second Sin* (1966); *The Jackals* (1967); *The Cape Town Affair* (1967); *Majuba* (1968); *Satan's Harvest* (1970); en *Gold* (1974).

Rolverdeling
------------

* Steyn de Jager
* Wynona Cheyney
* Frederik Burgers
* Esther Mentz
* Willie Herbst
* Taffie Kikillus
* Albie van der Byl
* Nic Naudé

Produksiespan
-------------

* Kamera: Peter Lang, bygestaan deur Rodney Berry
* Redigering: Gerald Ehrlich, Barney Joffe
* Klank: Edward Howes
* Kontinuiteit: Elizabeth Wilman
* Dekor: William van Reenen, Peter Yule
* Grimering: William Bell

Sien ook
--------

* Lys van Afrikaanse rolprente
**Basie** is 'n swart en wit Afrikaanse rolprent wat op 28 Augustus 1961 uitgereik is. Gordon Vorster het die draaiboek geskryf en die regie behartig.

Genre
-----

Die rolprent is ’n drama. Dit het geen ouderdomsperk nie.

Hoofrolspelers
--------------

* Ian Strauss
* Vicki Vosloo
* Pieter Bezuidenhout
* Ralph Loubser
* George Canes
* Len Lindeque
* Wena Naudé
* Willem Loots
* Dale Swanepoel
* Pieter Hauptfleisch
* Arthur Swemmer
* Willie van Rensburg
* Arthur Hall

Storielyn
---------

'n Pasgetroude paartjie se wittebrood begin op die verkeerde voet. Hulle is skaars onder die trougaste se oë uit en sit reeds met mekaar vas. Maar, wanneer die bruidegom vir sigarette stop, begin dinge regtig gespanne raak. In die bruidegom se afwesigheid steel 'n jong dief (Basie) die kar en jaag met bruid en al weg. Binnekort is nie net die bruidegom op sy spoor nie, maar ook Basie se vennote wat hulle deel van die buit soek.

Basie en sy gevangene vlug met alle vervoermiddels tot hul beskikking, insluitende 'n munisipale bus, sportmotor en 'n bromfiets. Selfs meer vreesaanjaend is hulle roete, deur die riole van Johannesburg na Hillbrow, waar Basie uiteindelik in hegtenis geneem word.

Ongeërg bel die paartjie toe hulle bekommerde families om te sê dat hulle effens opgehou is, maar nou op pad is na hulle gelukkige wittebrood.

Sien ook
--------

* Lys van Afrikaanse rolprente
Koezma Minin (regs) en prins Dmitri Pozjarski in ’n 19de-eeuse skildery deur Michail Skotti.
**Koezma Minin** (Russies: Кузьма Минин; volle naam Koezma Minitsj Zacharjef-Soechoroeki, Кузьма Минич Захарьев Сухорукий; ? – 1616) was ’n handelaar van Nizjni Nowgorod, Rusland, wat saam met prins Dmitri Pozjarski ’n nasionale held geword het vir sy rol in die verdediging van Rusland teen die Pools-Litause Gemenebes in die vroeë 17de eeu.

Minin was ’n vooruitstrewende vleishandelaar in Nizjni Nowgorod. Toe ’n patriotiese beweging in sy tuisdorp begin word, het die plaaslike handelaars Minin gekies om toesig te hou oor die hantering van die publiek se geld en om ’n vrywilligerleër op die been te bring.

Die leër, wat deur prins Pozjarski gelei is, het die Poolse soldate op 1 November 1612 uit die Kremlin verdryf en so ’n einde gebring aan die Russiese Tyd van Beroeringe. Minin het homself bewys as ’n goeie aanvoerder en is ’n edelman gemaak onder die nuut verkose tsaar Michail Romanof. Hy is in 1616 dood.

  

Hierdie artikel is vertaal vanuit die Engelse Wikipedia

|  |  |
| --- | --- |
| Normdata Edit this at Wikidata | 
* BNF: cb155904282 (data)
* GND: 119088347
* ISNI: 0000 0001 2376 890X
* LCCN: n82058985
* SELIBR: 212067
* VIAF: 125074090
* WorldCat Identities: lccn-n82058985

 |
Die destydse Russiese president, Dimitri Medwedef, tydens 'n onthaal vir die nasionale Russiese sokkerspan op 2 Julie 2008, met die Meyendorff-kasteel in die agtergrond
*Für Sie!*  
Dmitri Medwedef verwelkom die Duitse kanselier Angela Merkel buite die gastehuis Meyendorff-kasteel
**Barwicha** (Russies: Барви́ха; Engelse en dikwels ook internasionale spelling: ***Barvikha***) is 'n nedersetting in die Moskou-oblast se Odintsofski-rajon, sowat 30 km wes van Moskou naby die Roeblewo-Oespenski-snelweg (A106) aan die Saminka-rivier geleë, met 'n bevolking van meer as 4 000. Die dorp het in die Sowjettydperk bekendheid verwerf het danksy die luukse staatsdatsja's wat hier vir regeringsamptenare en leidende intellektueles ontstaan het. 

In die post-Sowjettydperk is dit in westerse media onder meer verbind met die gelyknamige sanatorium waar die vroeëre president van die Russiese Federasie, Boris Jeltsin, behandel is. Naas die Neogotiese Meyendorff-kasteel, die amptelike gastehuis van die Russiese regering, het hier sedert die laat 1990's luukse datsja's vir sommige van die welvarendste burgers van die Federasie ontstaan. 

*Barvikha Luxury Village*, 'n opspraakwekkende kompleks wat uit die *Barvikha Hotel & Spa and Spa Dominique Chenot*, 'n konsertsaal en teater (die Mercury-teater), 'n reeks luukse restaurante, 'n mark vir organiese landbouprodukte en 'n eksklusiewe luukse winkelsentrum met voetgangerlaan bestaan, is deur die Mercury-groep hier opgerig. Die *Barvikha Hotel & Spa* is lid van die vereniging *The Leading Hotels of the World*.

Barwicha is naby Roebljofka geleë, die welvarendste westelike voorstad van Moskou. Hier het ook president Wladimir Poetin sy privaat woning.

### Spa Dominique Chenot

Die Spa Dominique Chenot is deur die Italiaanse onderneming Antonio Citterio en Vennote as deel van die *Barvikha Luxury Village* ontwerp en in 2009 20 km wes van Sentraal-Moskou temidde van berkbosse geopen. Vir die spa met 'n oppervlakte van 2 000 vierkante meter is boumateriale soos rooi sederhout en glas gebruik.
**Salsa** is 'n verskeidenheid souse wat as geurmiddel gebruik word vir taco's en ander Mexikaanse geregte, en as 'n doopsous vir tortillatjips. Dit kan rou of gekook wees en word gewoonlik by kamertemperatuur voorgesit.

Hoewel die woord "salsa" enige sous beteken in Spaans, beteken dit in Afrikaans gewoonlik Mexikaanse tafelsouse, veral die soort van onder meer rissies, uie en tamaties. Tortillatjips met salsa is 'n algemene aptytwekker in baie restaurante wêreldwyd, maar nie in Mexiko self nie.

Soorte
------

'n Chorizo-en-eier-ontbytburrito met salsa.
Salsa is 'n algemene bestanddeel in Mexikaanse kos en word as 'n geurmiddel voorgesit saam met taco's, of geroer in soppe en bredies. *Salsa fresca* is vars salsa wat van tamaties en rissies gemaak word. *Salsa verde* word van gekookte tomatillo's gemaak en as 'n doopsous voorgesit vir verskillende geregte. Die soort rissie wat gebruik word, verskil van streek tot streek.

Mexikaanse salsas sluit in:

* *Salsa roja*, een van die twee algemeenste soorte salsa, waarin "rooi sous" as 'n geurmiddel gebruik word; dit bevat gewoonlik gekookte tamaties, rissies, uie, knoffel en vars koljander.
* *Salsa cruda*, "rou sous", is 'n ongekookte mengsel van gekapte tamaties, uie, jalapeño's en koljander.

Behoorlike berging
------------------

Die WGO waarsku dat salsa en ander soorte souse versigtig berei en gebêre moet word, aangesien die rou soorte as groeimedium vir bakterieë kan dien, veral as dit nie in die yskas gebêre word nie.

In 2010 het die Amerikaanse Sentrums vir Siektebeheer en -voorkoming berig dat 1 uit 25 siektes wat tussen 1998 en 2008 deur kos veroorsaak is, teruggespoor is na restaurantsouse (wat sonder sorg berei en gebêre is). 'n Geskrif van 2010 oor salsahigiëne het gesê verkoeling in 'n yskas is die "sleutel tot" veilige souse. Volgens die studie kan vars lemmetjiesap en vars knoffel die groei van salmonella voorkom.

Skakels
-------

* Wikimedia Commons logo Wikimedia Commons het meer media in die kategorie Salsa (sous).
* Hierdie artikel is in sy geheel of gedeeltelik uit die Engelse Wikipedia vertaal.